Waldlehrpfad Ober-Schönmattenwag

Da Waldlehrpad vun Owwer-Schimmeldewoog im Ourewald is da äldschde vun Deitschlånd.

 Gschischt 

Da Lehrer Rupprecht Bayer (1915-1994) is 1848 an di Volgsschul Owwer-Schimmeldewoog kumme. Domols waa des noch e Schul, wu all midnanner in äner Klass ware. 1952 hod-er mid soine Schiiler e Vogglschudzgrubb gegrindt. Ball hod-er di Idee ghat, di Schiiler en Waldlehrpad åleje zu losse, wu di Leit di Plånze un Viescher im Wald kennelerne kenne un e Verschdändnis fä di Nadur un di Umweld grigge kenne.

Di Schiiler hawwe selbschdännisch in Bischer nochgeguggd un hawwe di Informazionsdafle gschdalded. Sie hawwe di Schilder gschnitzt un di Texde oigebrennt. So waa da Lehrer Bayer soiner Zeit voraus un hot en fä haidische Begriffe moderne Ekologie-Unnerrischd gschdaldet. Di Aat, wie er des mid de Schiiler gemachd hot, endschbrischd eme moderne Verschdändnis vun eme Unnerrischd, wu uf e Brojegd bezore is un wu verschiedene Fäscher e Roll schbiele. Do ghere newa Biologie aa Schää- un Reschdschreiwung, Werge un bei da Herschdellung vun de Dafle e bissl Maddemadigg un Geomedrie dazu.

Da Waldlehrpad is 1955 bis 1957 im Dä-Ellebachdal ågelegt worre un waa da allererschde vun Deitschland. Ånnare hawwe sisch fä di Ärwet vum Bayer indressiert un ihn zu Rot gezore, wie in Owwerhesse un in Colma Waldlehrpäd oirgrischt worre sin. Außerdemm hod-er Vordräg iwwer Nadurkunde-Unnerrischd ghalde.

Di Volgsschul is schun in de 1960-er Johr ufgeleeßd worre. Di Schiiler un Lehrer mußde noch Unner-Schimmeldewoog. Di Vogglschutzgrubb (heit im NABU) hot sisch weider um de Waldlehrpad gekimmerd. 2006 hot se-m e neies Konzebt gewwe un en ergänzt.

 Lag 

Da Waldlehrpad vun Owwer-Schimmeldewoog ligt im UNESCO Global Geopark Bergschdrooß-Ourewald. Des Gebied wu da Pad durschfihrt schdeht heit deils unner Nadurschudz (Nadurschutzgebied Dä-Ellebachdal). Zu erreische is-er vum Wanderpaagblatz Waldlehrpad (bzw. Raubacher Weg) am Oigang vum Dä-Ellebachdal am nordeschdlische Ordsausgang vun Owwer-Schimmeldewoog. Da Rundweg is 3,7 km lang.

 Gedangge vum Lehrer Bayer 

Da Lehrer Bayer hot gsaat:

 Uhne Wald kää Wasser – uhne Wasser kää Leewe! Wann mir leewe wolle, misse mir de Wald schitze.

 Ihr Leit, habd Ehrfurscht vorm Wald! Habd Ehrfurschd vor allem Leewe, vorm gewaldische, wunnersame, geddlische Schebfungswerg vun da Nadur!

Sell schdeht aa uf de Dafle vum Lehrpad.„Ihr Menschen, habt Ehrfurcht vor dem Walde! Habt Ehrfurcht vor allem Leben, vor dem gewaltigen, wundersamen, göttlichen Schöpfungswerk der Natur!“

 Informazione 
 Im Netz 
 Kadd un Beschreiwung im Wanderwalter 

 Lidaradua 

 Rupprecht Bayer: Der Waldlehrpfad bei Ober-Schönmattenwag im Odenwald, 1960

 Rupprecht Bayer: Der Waldlehrpfad und eine kleine Heimatkunde von Ober-Schönmattenwag und seiner nächsten Umgebung. Texde, Gedischde un Fodos vum Rupprecht Bayer, rausgewwe vum Deutschen Bund für Vogelschutz, Grupp Owwer-Schimmeldewoog, 1984

 Zeidungsadiggel 

 Der erste seiner Art in Deutschland (Weinheimer Nachrichten, 13.05.2015)

 Bemergunge 

Kategorie:Odewald Kategorie:Kreis Bergschdrooß